Νανταράτζα Ράβιρατζ

Ο Νανταράτζα Ράβιρατζ (ταμίλ நடராஜா ரவிராஜ், 25 Ιουνίου 1962 – 10 Νοεμβρίου 2006) ήταν δικηγόρος και πολιτικός της Σρι Λάνκα, που διετέλεσε δήμαρχος της Τζάφνα το 2001 και βουλευτής στο Κοινοβούλιο της Σρι Λάνκα από το 2001. Ανήκε εθνοτικά στους Ταμίλ, έδρασε ως ακτιβιστής υπέρ των δικαιωμάτων τους και δολοφονήθηκε όντας εν ενεργεία βουλευτής στο Κολόμπο, σε ηλικία 44 ετών.

 Βιογραφικά στοιχεία 
Ο Ν. Ράβιρατζ γεννήθηκε στην πόλη Τσαβακατσέρι, στο βορειότερο μέρος της τότε Κυριαρχίας της Κεϋλάνης. Αμφότεροι οι γονείς του ήταν δάσκαλοι σε ινδουιστικά κολέγια εκεί. Ο Νανταράτζα μαθήτευσε στο ένα από αυτά, καθώς και στο ιδιωτικό Κολέγιο του Αγίου Ιωάννου στην Τζάφνα.

Είχε την τύχη να μαθητεύσει ως δικηγόρος από τον Νοέμβριο του 1987 στο Ανώτατο Δικαστήριο της Σρι Λάνκα. Ταυτοχρόνως, από το 1984 έως το 1990 ήταν δικηγόρος για τον «Οίκο Ανθρώπινων Δικαιωμάτων» (Home for Human Rights), μία από τις παλαιότερες οργανώσεις για τα ανθρώπινα δικαιώματα στη χώρα. Κατόπιν εργάσθηκε στο Γραφείο του Γενικού Εισαγγελέως της χώρας, από το 1990 έως το 1997. Μετά ίδρυσε δική του δικηγορική εταιρεία.

Από το 1987 ήδη ο Ράβιρατζ ήταν μέλος του Ενωμένου Μετώπου για την Απελευθέρωση των Ταμίλ (TULF), μέλος της κεντρικής επιτροπής του από το 1990 και νομικός σύμβουλός του το 1998. Με αυτό έλαβε μέρος στις δημοτικές εκλογές του 1998 και εκλέχθηκε στο δημοτικό συμβούλιο της πόλεως Τζάφνα. Η τότε δήμαρχος του TULF Σαροτζίνι Γιογκεσβάραν (η πρώτη γυναίκα δήμαρχος στην ιστορία της πόλεως) δολοφονήθηκε στις 17 Μαΐου 1998 και ο διάδοχός της στο αξίωμα Πον Σιβαπαλάν δολοφονήθηκε στις 11 Σεπτεμβρίου 1998. Μετά και τη δολοφονία του υποψήφιου δημάρχου Π. Μαθιμουγκαράτζα στις 26 Δεκεμβρίου 1998, το TULF απεφάσισε να μην ορίσει άλλο πρόσωπο για το αξίωμα, γεγονός που είχε ως αποτέλεσμα ο Ράβιρατζ, ως αντιδήμαρχος που ήταν, να γίνει ο de facto δήμαρχος της πόλεως.

Το 2000 ο Ράβιρατζ διορισθηκε στο πολιτικό γραφείο του TULF Τότε έθεσε υποψηφιότητα για βουλευτής ως ένας από τους υποψήφιους του TULF στην εκλογική Περιφέρεια της Τζάφνα, αλλά απέτυχε να εκλεγεί και στις 9 Ιανουαρίου 2001 ορκίσθηκε επισήμως ως δήμαρχος της Τζάφνα.

Στις 20 Οκτωβρίου 2001 το «Πανκεϋλανικό Κονγκρέσο των Ταμίλ», Το Λαϊκό Επαναστατικό Μέτωπο Απελευθερώσεως Εελάμ, η Απελευθερωτική Οργάνωση Εελάμ και το TULF συγχωνεύθηκαν, σχηματίζοντας την Εθνική Συμμαχία των Ταμίλ (TNA). Τότε ο Ράβιρατζ «κατέβηκε» υποψήφιος στις βουλευτικές εκλογές του με τον νέο, ενωμένο φορέα. Κατά τη διάρκεια της προεκλογικής εκστρατείας, στις 28 November 2001 οι υποψήφιοι του TNA, συμπεριλαμβανομένου του Ράβιρατζ, δέχθηκαν επίθεση στο Ναρανθανάι της νήσου Βελανάι από το «Λαϊκό Δημοκρατικό Κόμμα του Εελάμ», μια υποστηριζόμενη από την κυβέρνηση παραστρατιωτική ομάδα. Δύο ακτιβιστές του TNA σκοτώθηκαν και αρκετοί άλλοι, μεταξύ των οποίων και ο Ράβιρατζ, τραυματίσθηκαν. Ο Ράβιρατζ ωστόσο εκλέχθηκε βουλευτής στο Εθνικό Κοινοβούλιο της Σρι Λάνκα. Παραιτήθηκε έτσι από τη δημαρχία της Τζάφνα. Επανεκλέχθηκε βουλευτής στις εκλογές του 2004.

 Η δολοφονία 
Στις 9 Νοεμβρίου 2006 ο Ράβιρατζ ηγήθηκε μιας διαδηλώσεως μπροστά από τα γραφεία της UNICEF στην πρωτεύουσα Κολόμπο, διαμαρτυρόμενος για τον Βομβαρδισμό του Βαχαράι, κατά τον οποίο 45 πολίτες σκοτώθηκαν από οβίδες του πυροβολικού. Το επόμενο πρωινό ο βουλευτής συμμετείχε σε ζωντανό «πάνελ» στην τηλεόραση πολύ πρωί, μετά επέστρεψε σπίτι του στο προάστιο Ναραχενπίτα για να φάει το πρωινό του και κατόπιν έφυγε για το κοινοβούλιο. Οδηγούσε ο ίδιος το αυτοκίνητό του, ενώ ο αστυνομικός φρουρός του, ο Lokuwellamurage Shantha Laxman Lokuwella, βρισκόταν στη θέση του συνοδηγού. Στις 8.39 το πρωί, καθώς το αυτοκίνητο πήγαινε αργά στην οδό Μάρθα, μία μοτοσικλέτα ερχόμενη από την αντίθετη κατεύθυνση σταμάτησε. Ο επιβάτης της μοτοσικλέτας κατέβηκε, αφαίρεσε το κράνος του, διέσχισε τον δρόμο και περίμενε στο οδόστρωμα με μια τσάντα στον ώμο του. Καθώς το αυτοκίνητο του βουλευτή πέρασε από εκείνο το σημείο, ο άγνωστος άνοιξε απότομα την τσάντα του ώμου και το πυροβόλησε με ένα επιθετικό τουφέκι Τύπου 56 (παραλλαγή του γνωστού «Καλάσνικοφ»), που ήταν κρυμμένο μέσα στην τσάντα. Το όχημα κτυπήθηκε από το εμπρόσθιο, το πλευρικό και το οπίσθιο μέρος του (καθώς κινείτο αργά) σχεδόν εξ επαφής. Αφού άδειασε έναν ολόκληρο γεμιστήρα, ο δολοφόνος έτρεξε πίσω στη μοτοσικλέτα, η οποία αφού τον παρέλαβε ανέπτυξε ταχύτητα. Η τσάντα του, με το T-56 μέσα, και το κράνος του έμειναν στον τόπο της επιθέσεως. Σύμφωνα με την αστυνομία, ένα ρίκσο που ήταν σταματημένο εκεί κοντά, έφυγε επίσης μετά την επίθεση και πιστεύεται ότι ο οδηγός του ήταν ένας συνεργός που είχε ενημερώσει τον δράστη για το επικείμενη διέλευση του οχήματος του βουλευτή με κινητό τηλέφωνο.

Ο Ράβιρατζ δέχθηκε πέντε σφαίρες και ο Lokuwella οκτώ. Αμφότεροι διακομίσθηκαν στο Εθνικό Νοσοκομείο του Κολόμπο, όπου ο φρουρός διαπιστώθηκε ότι ήταν ήδη νεκρός. Ο Ράβιρατζ ήταν κλινικά νεκρός και υποβλήθηκε σε επείγουσα χειρουργική επέμβαση, αλλά στις 9.20 π.μ. ανακοινώθηκε και ο δικός του θάνατος. Η σορός του μεταφέρθηκε αεροπορικώς στη γενέτειρά του, όπου κηδεύθηκε και αποτεφρώθηκε στις 15 Νοεμβρίου 2006. Ο βουλευτής άφησε πίσω του τη σύζυγό του Σασικάλα, καθηγήτρια σε παρθεναγωγείο του Κολόμπο, την κόρη τους Πραβήνα και τον γιο τους Γιουθίσθραν.

Η δολοφονία του Ράβιρατζ καταδικάσθηκε με δηλώσεις από αρκετά μέρη του κόσμου. To Εθνική Συμμαχία των Ταμίλ κατηγόρησε για τη δολοφονία παραστρατιωτικές ομάδες εντός του στρατεύματος της Σρι Λάνκα. Μια σκιώδης, πρωτοεμφανιζόμενη οργάνωση που αυτοαποκαλείτο Seerum Padai (= «επιθετικός στρατός») ανέλαβε την ευθύνη για τη δολοφονία, ισχυριζόμενη ότι ήταν «ένα σοβαρό μήνυμα σε εκείνους που προδίδουν την πατρίδα μας».

Παραπομπές

Κατηγορία:Δικηγόροι
Κατηγορία:Πολιτικοί της Σρι Λάνκα
Κατηγορία:Δήμαρχοι
Κατηγορία:Δολοφονημένοι πολιτικοί
Κατηγορία:Θύματα τρομοκρατικών ενεργειών
Κατηγορία:Δολοφονημένοι ακτιβιστές